Broj: 711-I-47-P-66-19/20-06-12

Zagreb, 15. studenog 2019.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. Zakona o sprječavanju sukoba interesa („Narodne novine“ broj 26/11, 12/12, 126/12, 48/13 i 57/15, u daljnjem tekstu: ZSSI), **u predmetu dužnosnika Zvonka Jutriše,** **općinskog načelnika Općine Hum na Sutli,** na 69. sjednici, održanoj 15. studenog 2019.g., donosi sljedeću:

**ODLUKU**

**Dužnosnik Zvonko Jutriša, općinski načelnik Općine Hum na Sutli, počinio je povredu članka 15. stavka 2. ZSSI-a, koja proizlazi iz okolnosti da je dužnosnik 12.11.2018. g. kao predsjedavatelj Skupštine trgovačkog društva Humplin d.o.o. donio odluku o imenovanju Hrvoja Brezinšćaka i Mladena Rebića za članove Nadzornog odbora tog trgovačkog društva, bez prijedloga Općinskog vijeća Općine Hum na Sutli.**

Obrazloženje

Povjerenstvo je na 40. sjednici održanoj 1. ožujka 2019. g. pokrenulo postupak za odlučivanje o sukobu interesa protiv dužnosnika Zvonka Jutriše, općinskog načelnika Općine Hum na Sutli, zbog moguće povrede članka 15. stavka 2. ZSSI-a, koja proizlazi iz okolnosti da je dužnosnik 12.11.2018. g. kao predsjedavatelj Skupštine trgovačkog društva Humplin d.o.o. donio odluku o imenovanju Hrvoja Brezinšćaka i Mladena Rebića za članove Nadzornog odbora tog trgovačkog društva, bez prijedloga Općinskog vijeća Općine Hum na Sutli.

U svom očitovanju na odluku o pokretanju postupka danom 13. svibnja 2019. dužnosnik je naveo kako je u dosadašnjim pismenima nedvojbeno navedeno da sastav skupštine od strane Općine Hum na Sutli čine općinski načelnik, zamjenica općinskog načelnika i predsjednik općinskog vijeća, te da je isto potkrijepljeno relevantnom dokumentacijom. Istaknuo je, nadalje, da je za 16. svibnja 2019. zakazana sjednica općinskog vijeća, predstavničkog tijela, te je jedna od točaka dnevnog reda prijedlog članova Nadzornog odbora trgovačkog društva Humplin d.o.o.

Člankom 3. stavkom 1. podstavkom 43. ZSSI-a propisano je da su gradonačelnici, općinski načelnici i njihovi zamjenici dužnosnici u smislu istog Zakona. Uvidom u Registar dužnosnika Povjerenstvo je utvrdilo da Zvonko Jutriša obnaša dužnost općinskog načelnika Općine Hum na Sutli u prvom mandatu od 24. svibnja 2013. do 25. svibnja 2017 .te u drugom mandatu, od 26. svibnja 2017. Stoga je Zvonko Jutriša, općinski načelnik Općine Hum na Sutli, povodom obnašanja navedenih dužnosti, obvezan postupati sukladno odredbama ZSSI-a

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva. koje je potom dužno na zahtjev dužnosnika dati obrazloženje mišljenje u roku od 15 dana od dana primitka zahtjeva.

U predmetnom zahtjevu za mišljenjem dužnosnik ukazuje na činjenicu da je Općina Hum na Sutli osnivač i suvlasnik trgovačkog društva za distribuciju plina, Humplin d.o.o., Lastine 1, Hum na Sutli, a čiji članovi su Općina Hum na Sutli (50%), Grad Pregrada (35%) i Općina Desinić (15%). Dužnosnik navodi da se u imenovanju nadzornog odbora tog trgovačkog društva vodio odredbom čl. 48. stavka 1., podstavka 6. Zakona o lokalnoj i područnoj (regionalnoj) samoupravi („Narodne novine“ broj 123/17) kojom su definirane ovlasti općinskog načelnika, pa je u djelokrugu ovlasti određeno da imenuje i razrješuje predstavnike jedinice lokalne, odnosno područne samouprave u tijelima javnih ustanova, trgovačkih društava i drugih pravnih osoba iz članka 35. stavka 1. točke 5. istog Zakona, osim ako posebnim zakonom nije drukčije određeno. Nadalje navodi da je člankom 47., alineja 11. Statuta Općine Hum na Sutli („Službeni glasnik Krapinsko-zagorske županije“ broj 11/13 i 7/18) utvrđena ovlast imenovanja i razrješenja predstavnika Općine Hum na Sutli u tijelima javnih ustanova, trgovačkih društava i drugih pravnih osoba, a slijedom svega iznesenog da proizlazi da općinski načelnik ima pravo izravnog imenovanja predstavnika jedinice lokalne odnosno regionalne samouprave u određena tijela pravnih osoba. Dodao je da tako imenovani članovi nadzornih odbora nisu s njim povezani, kako rodbinski, tako niti u ostvarivanju nekog svog privatnog ili poslovnog interesa, pa stoga smatra da se kao dužnosnik pri imenovanju članova nadzornog odbora vodio stručnošću i kompetencijom za rad kao jedinim kriterijem odabira. Upućuje na odredbu članka 15. stavka 2. ZSSI-a, pritom smatrajući da nije dužan postupiti po prijedlogu predstavničkog tijela, budući da navedenom odredbom nije propisana obveza postupanja sukladno prijedlogu predstavničkog tijela jedinice.

Dužnosnik nadalje navodi da je u postupku imenovanja članova nadzornog odbora trgovačkog društva Humplin d.o.o. odlučivala Skupština, o čemu je sačinjen Zapisnik koji je sastavni dio dokumenata koji su proslijeđeni Trgovačkom sudu u Zagrebu na provedbu (skupštinu čine općinski načelnik, zamjenica općinskog načelnika i predsjednik vijeća). Dostavlja Društveni ugovor trgovačkog društva Humplin d.o.o., člankom 19. kojeg je definirano imenovanje članova nadzornog odbora, dok je člankom 25. i 26. definiran sastav Skupštine te njihove ovlasti. Dostavlja i Poslovnik predstavnika člana društva Općine Hum na Sutli kojim aktom je definirano u kojem slučaju članovi Skupštine traže određeno postupanje od Općinskog vijeća. Dužnosnik od Povjerenstva traži mišljenje s obzirom da je člankom 48. stavkom 1. podstavkom 6. Zakona o lokalnoj i područnoj samoupravi propisana ovlast izravnog imenovanja nositelja izvršne vlasti lokalnoj odnosno područnoj (regionalnoj) razini, a člankom 15. stavkom 2. ZSSI-a nije propisana obveza postupanja sukladno prijedlogu predstavničkog tijela jedinice lokalne samouprave, dok sam dužnosnik smatra da nije dužan postupiti po prijedlogu predstavničkog tijela.

S obzirom da u predmetnom zahtjevu za davanjem mišljenja dužnosnik ukazuje da je u dvojbi predstavlja li povredu ZSSI-a neko njegovo ponašanje, pri čemu iz priložene dokumentacije proizlazi da je određena sporna radnja dužnosnika učinjena prije podnošenja zahtjeva, a pri čemu je odluka, vezano za koju je izričito traženo mišljenje, donesena prije isteka zakonskog roka za donošenjem mišljenja od strane Povjerenstva, smatra se da predmetni zahtjev dužnosnika ne predstavlja zahtjev za davanjem mišljenja u smislu članka 6. ZSSI-a, već se podneseni zahtjev smatra osobnim zahtjevom dužnosnika za pokretanjem postupka sukoba interesa u smislu članka 39. stavka 2. ZSSI-a.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 2. istog članka propisano je da su dužnosnici osobno odgovorni za svoje djelovanje u obnašanju javnih dužnosti na koje su imenovani, odnosno izabrani prema tijelu ili građanima koji su ih imenovali ili izabrali Stavkom 3. istog članka propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana.

Člankom 15. stavkom 1. ZSSI-a propisano je da članove upravnih tijela i nadzornih odbora trgovačkih društava u kojima Republika Hrvatska ima dionice ili udjele u vlasništvu (kapitalu društva) predlaže glavnoj skupštini, odnosno skupštini društva Vlada Republike Hrvatske.

Člankom 15. stavkom 2. ZSSI-a propisano je da članove upravnih tijela i nadzornih odbora trgovačkih društava u kojima jedinica lokalne, odnosno područne (regionalne) samouprave ima dionice ili udjele u vlasništvu (kapitalu društva) predlaže glavnoj skupštini, odnosno skupštini društva predstavničko tijelo jedinice lokalne i jedinice područne (regionalne) samouprave.

Povjerenstvo je izvršilo uvid u povijesni izvadak iz sudskog registra Trgovačkog suda u Zagrebu te utvrdilo da je pod matičnim brojem subjekta: 080661024, OIB: 35352838790 upisano trgovačko društvo Humplin d.o.o. Osnivači/članovi društva su Općina Hum na Sutli, Grad Pregrada i Općina Desinić. Utvrđeno je da su članovi Nadzornog odbora bili Josip Špiljak (prestao biti članom 16. listopada 2018.), Zvonimir Grahovar (prestao biti članom 15. listopada 2018.), Jasmina Halužan (predsjednica od 20. studenog 2018.), Hrvoje Brezinšćak i Mladen Rebić (obojica izabrani odlukom člana društva- Općine Hum na Sutli 12. studenog 2018.

Uvidom u Zapisnik sa sjednice predstavnika Skupštine društva Općine Hum na Sutli u trgovačkom društvu Humplin d.o.o. od 12. studenog 2018. utvrđeno je da je dužnosnik Zvonko Jutriša, kao predsjedavatelj sjednice predložio dnevni red na kojem će se donijeti odluka o razrješenju i imenovanju članova Nadzornog odbora od strane Općine Hum na Sutli. Točkom 3. navedenog Zapisnika primljene su ostavke članova Nadzornog odbora Zvonimira Grahovara i Josipa Špiljaka, dok je točkom 4. jednoglasno donesena Odluka o imenovanju članova Nadzornog odbora Hrvoja Brezinšćaka i Mladena Rebića. Slijedom navedenog, 12. studenog 2018. donesena je odluka o imenovanju članova Nadzornog odbora Humplin d.o.o. koju je potpisao dužnosnik Zvonko Jutriša.

Statutom Općine Hum na Sutli u članku 47. propisano je da u obavljanju izvršne vlasti općinski načelnik imenuje i razrješuje predstavnike Općine u tijelima javnih ustanova, trgovačkih društava i drugih pravnih osoba iz čl. 15. stavka 1. točke 11. Statuta, osim ako posebnim zakonom nije drukčije određeno.

Člankom 15. stavkom 1. točkom 11. Statuta propisano je da Općinsko vijeće osniva javne ustanove i druge ravne osobe za obavljanje gospodarskih, društvenih, komunalnih i drugih djelatnosti od interesa za Općinu te odlučuje o njihovim statusnim promjenama i preoblikovanju u skladu sa zakonom.

Uvidom u Društveni ugovor trgovačkog društva Humplin d.o.o. Povjerenstvo je utvrdilo da je Skupština najviše tijelo Društva, a čine ju po tri predstavnika vlasnika poslovnih udjela Društva, i to: općinski načelnik, zamjenik općinskog načelnika, predsjednik općinskog vijeća općine Hum na Sutli; gradonačelnik, zamjenik gradonačelnika i predsjednik gradskog vijeća Grada Pregrade; općinski načelnik, zamjenik općinskog načelnika, predsjednik općinskog vijeća Općine Desinić.

Povjerenstvo je na temelju poznatih okolnosti predmetnog slučaja došlo do zaključka da u vrijeme kad je dužnosnik Zvonko Jutriša donio odluku o imenovanju članova Nadzornog odbora trgovačkog društva Humplin d.o.o., odredbe članka 15. stavka 1. i 2. ZSSI-a nisu bile stavljene van snage i primjene na temelju gore citiranih odredbi drugih zakona.

Nije sporno da odredbe Zakona o trgovačkim društvima („Narodne novine“ broj 111/93., 34/99., 121/99., 52/00., 118/03., 107/07., 146/08., 137/09, 152/11., 111/12., 144/12. i 68/13. i 110/15., dalje u tekstu: ZTD) propisuju postupak donošenja odluka skupština trgovačkih društava, pa tako i odluka o imenovanjima članova tijela trgovačkih društava te da prilikom održavanja sjednica skupština svih društava s ograničenom odgovornošću i glavnih skupština dioničkih društava, pa tako i onih u kojima udjele u vlasništvu imaju Republika Hrvatska ili jedinice lokalne i područne (regionalne) samouprave, moraju biti poštivane sve formalnosti prilikom donošenja odluka, kako ih propisuje ZTD, da bi u konačnici ove odluke mogle biti provedene u sudskom registru nadležnog suda. No, specifične procedure koje prethode odlukama skupština o imenovanju članova nadzornih odbora i uprava trgovačkih društava u kojima Republika Hrvatska, odnosno jedinice lokalne i područne (regionalne) samouprave imaju udjele u vlasništvu, a koje su propisane drugim zakonima također je potrebno primjenjivati. Pritom Povjerenstvo nije nadležno niti će u ovom postupku svojom meritornom odlukom utvrđivati jesu li prilikom donošenja predmetnih Odluka od strane dužnosnika pravilno primijenjene odredbe Zakona o lokalnoj i područnoj (regionalnoj) samoupravi. Isto tako Povjerenstvo nije nadležno niti će utvrđivati je li predmetna odluka Glavne skupštine društva donesene sukladno odredbama ZTD-a (ovo utvrđuje odjel sudskog registra nadležnog trgovačkog suda prilikom upisa).

Međutim, Povjerenstvo je kao jedino tijelo nadležno za primjenu ZSSI-a, ujedno nadležno i tumačiti značenje i doseg odredbi toga Zakona. Pritom Povjerenstvo uzima u obzir da, vezano za citirane odredbe Zakona o upravljanju i raspolaganju imovinom u vlasništvu Republike Hrvatske ili Zakona o lokalnoj i područnoj (regionalnoj) samoupravi, zakonodavac nije niti u vrijeme predmetnih događaja, pa niti do danas, našao potrebnim brisati odredbe članka 15. stavka 1. i 2. ZSSI-a. Povjerenstvo pritom ima u vidu obrazloženje Konačnog prijedloga Zakona o izmjenama i dopunama Zakona o sprječavanju sukoba interesa, od siječnja 2012., kojim je brisan dio odredbe članka 15. o provedbi postupka javnog natječaja, a u ostalom dijelu je odredba ostala nepromijenjena i istoj se među ostalim navodi:

„S ciljem zaštite interesa Republike Hrvatske i jedinica lokalne i područne (regionalne) samouprave u upravljanju trgovačkim društvima u kojima jedinice lokalne i područne (regionalne) samouprave imaju dionice ili udjele u vlasništvu (kapitalu društva), neophodno je da Vlada Republike Hrvatske može u svakom trenutku predlagati članove upravnih tijela i nadzornih odbora na temelju stručnosti i odgovornosti kandidata, a bez provođenja postupka javnog natječaja koji iziskuje dulji protek vremena, a istovremeno ne jamči sposobnost upravljanja tim tijelima. Ujedno se osigurava učinkovitija zaštita prava vlasništva Republike Hrvatske u onim trgovačkim društvima u kojima ima dionice ili udjele, a što se može postići jedino na način da se Vlada Republike Hrvatske u ime Republike Hrvatske, u odnosu na ta trgovačka društva, ponaša kao dobar domaćin, odnosno gospodarstvenik, te da učinkovitije provodi određene strateške odluke. Isto se odnosi i na trgovačka društva u kojima jedinice lokalne, odnosno područne (regionalne) samouprave imaju dionice ili udjele u vlasništvu (kapitalu društva). Stoga je ovim Izmjenama i dopunama Zakona brisan samo dio odredbe članka 15. stavka 2. o obvezi prethodne provedbe javnog natječaja, te se propisuje da članove upravnih tijela i nadzornih odbora trgovačkih društava u kojima jedinica lokalne, odnosno područne (regionalne) samouprave ima dionice ili udjele u vlasništvu (kapitalu društva) predlaže glavnoj skupštini, odnosno skupštini društva predstavničko tijelo jedinice.“

Stoga Povjerenstvo zaključuje da nije sporno da u skupštinama trgovačkih društava u kojima jedinice lokalne i područne (regionalne) samouprave imaju udjele jedinicu zastupa čelnik izvršne vlasti, kao zakonski zastupnik jedinice ili osoba koju on opunomoći, pa u tom smislu je čelnik izvršne vlasti jedinice apsolutno samostalan u imenovanju osobe u skupštine ovih trgovačkih društava u smislu članka 48. stavka 1. točke 6. Zakona o lokalnoj i područnoj (regionalnoj) samoupravi (dakle može imenovati sebe ili drugu osobu).

Povjerenstvo ujedno zaključuje da nije sporno da je čelnik izvršne vlasti jedinice ovlašten na skupštinama ovih trgovačkih društava glasovati (ili dati uputu opunomoćeniku o glasovanju) za imenovanje članova nadzornog odbora i uprave, ali s tom razlikom da bi njegovu glasovanju na skupštini trebao prethoditi prijedlog predstavničkog tijela iste jedinice lokalne odnosno područne (regionalne) samouprave, kako bi se poštovala odredba članka 15. stavka 2. ZSSI-a.

Stoga opunomoćeni dužnosnici moraju voditi računa da je potrebno da glasovanju o imenovanju članova ovih tijela trgovačkih društva prethodi prijedlog istih članova od strane predstavničkog tijela jedinice, kako bi se poštovala odredba članka 15. stavka 1. ZSSI-a.

Povjerenstvo je nadležno ocjenjivati i utvrđivati jesu li dužnosnici u poslovima obnašanja dužnosti i poslovima vezanim uz obnašanje dužnosti postupali u skladu s odredbama ZSSI-a. Imajući u vidu da su sukladno članku 5. stavku 2. ZSSI-a dužnosnici osobno odgovorni za svoje djelovanje u obnašanju javnih dužnosti, Povjerenstvo smatra da dužnosnici, koji vezano za obnašanje svoje dužnosti, obavljaju i funkciju predstavnika javne vlasti u skupštini trgovačkog društva (bilo da predstavlja državu, bilo da predstavlja jedinicu lokalne ili područne (regionalne) samouprave koja ima udjele u vlasništvu društva), moraju voditi brigu i o poštivanju odredbi članka 15. ZSSI-a. Stoga ukoliko dužnosnici samostalno podnose prijedlog skupštini trgovačkog društva o imenovanju članova nadzornog odbora ili uprave, bez da postoji prethodni prijedlog nadležnog predstavničkog tijela jedinice lokalne ili područne (regionalne) samouprave ili umjesto toga prijedloga, tada dužnosnici mogu biti odgovorni za povredu odredbe članka 15. ZSSI-a. Pritom se napominje da se radi o imperfektnoj pravnoj normi u smislu da nije propisana sankcija za povredu članka 15. ZSSI-a.

Slijedom navedenog, iz prikupljenih podataka i dokumentacije Povjerenstvo je utvrdilo da je dužnosnik Zvonko Jutriša u obnašanju dužnosti općinskog načelnika Općine Hum na Sutli, počinio povredu članka 15. stavka 2. ZSSI-a, koja proizlazi iz okolnosti da je dužnosnik donio Odluku o imenovanju članova Nadzornog odbora trgovačkog društva Humplin d.o.o., u kojem je Općina Hum na Sutli član društva, a bez prijedloga za imenovanje članova Nadzornog odbora od strane Općinskog vijeća Općine Hum na Sutli Skupštini navedenog trgovačkog društva.

Stoga je, na temelju članka 30. stavka 1. ZSSI-a, donesena odluka kao u izreci ovog akta.

Na kraju, bitno je naglasiti činjenicu da je dužnosnik 27. svibnja 2019. očitovanjem obavijestio Povjerenstvo o održanoj sjednici općinskog vijeća 16. svibnja 2019. te je jedna od točaka dnevnog reda bila prijedlog članova Nadzornog odbora trgovačkog društva Humplin d.o.o. U prilogu predmetnog očitovanja je Odluka o predlaganju članova Nadzornog odbora trgovačkog društva Humplin d.o.o., u potpisu koje je predsjednik Općinskog vijeća Općine Hum na Sutli. Slijedom navedenog, vidljiva je dužnosnikova namjera stvaranja dobre prakse, odnosno postupanje sukladno odredbama ZSSI-a temeljem kojih je ovaj postupak bio pokrenut.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnik Zvonko Jutriša, elektroničkom poštom
2. Objava na internetskoj stranici Povjerenstva
3. Pismohrana